O Concilio de Lugo na edición de Loaísa (1593)
O ***Concilio de Lugo* (a. 569)** foi un sínodo católico da *Gallaecia* convocado, segundo afirman os textos onde se conservou a noticia, polo rei suevo Teodomiro o 1 de xaneiro do ano 569 (era DCVIIª) "*para confirmar a fe católica e por outras causas da Igrexa*".

Historia
--------

Así, finalizado o concilio canónico pasaríase á lectura dunha carta do rei na que, para a mellor administración do reino, convidaba aos padres conciliados en Lugo a ergueren novos bispados, e a elixiren, debido á grande extensión do país, unha outra sé metropolitana; escolleran entón os bispos a sé de Lugo para que fose metropolitana "*así como Braga*", e repartiran a cada catedral asdioceses e parroquias que lles correspondían, "*para que non ocorrese entre os bispos contenda ningunha*".

É de notar que, perante a falta de actas deste sínodo (o documento só contén, ademais da noticia introdutoria, unha lista coas dioceses do reino dos suevos), algúns historiadores, con Henrique Flórez á cabeza, concluíron que a celebración do concilio de Lugo era moi dubidosa, e que eran falsos ou serodios os documentos onde ela se contén. Pierre David, pola contra, estabeleceu a autenticidade básica (*Parochiale sueuum*) do repartimento diocesano que figura no texto dos documentos coñecidos como *Concilio de Lugo*, aínda que fixou a súa redacción entre os anos 572 e 582 (quer dicir, despois do segundo Concilio de Braga e so o reinado de Miro, sucesor de Teodomiro), e entendía que o limiar coa nova do *Concilio* e a lectura da carta do rei era unha confusa adición do século VII.

Loaísa editou en latín a primeira versión impresa do *Concilio de Lugo*, a partir dunha copia do texto tirada dun códice lucense do século XII, hoxe perdido. Lucas de Tui, Brito, Contador de Argote e M. Risco publicaron outras versións do documento achadas por eles en diferentes manuscritos; da súa parte, Sáenz de Aguirre, o citado Flórez e Mansi reproducen a versión impresa por Loaísa, a mesma verquida despois por Huerta y Vega ao español. Finalmente, a edición crítica do texto latino foi obra de David, e del pasou ao *Corpus christianorum*.

Notas
-----

1. ↑  BRITO (1609: 194v); CONTADOR DE ARGOTE (1734: 806).
2. ↑  FLÓREZ (1749: 130-176).
3. ↑  DAVID (1947: 64-68).
4. ↑  LOAÍSA (1593: 128-129).
5. ↑  TUDENSIS (1608: 55-56).
6. ↑  BRITO (1609: 194v-196).
7. ↑  CONTADOR DE ARGOTE (1734: 849-852).
8. ↑  RISCO (1796: 341-343).
9. ↑  SÁENZ DE AGUIRRE (1694: 300).
10. ↑  FLÓREZ (1749: 131-133).
11. ↑  MANSI (1763: col. 815-816).
12. ↑  HUERTA Y VEGA (1733: 398-401).
13. ↑  DAVID (1947: 30-44).
14. ↑  *Cch* (1965: 411-420).

Véxase tamén
------------

### Bibliografía

* BRITO, Bernardo de (1609): *Monarchia Lusytana*, II, Lisboa, lib. VI, 194v-196 [edición facsímile con introdución de A. da SILVA REGO e notas de A. A. BANHA DE ANDRADE e M. dos SANTOS ALVES (2004): *Monarquia lusitana*, Imprensa Nacional-Casa da Moeda, Lisboa.
* *Corpus christianorum* (ed. 1965): "Parochiale sueuum (seu Diuisio Theodemiri seu Concilium Lucense a. 569)", Series Latina, CLXXV: *Itineraria et alia geographica*, Brepols, Turnhout.
* CONTADOR DE ARGOTE, Jeronymo (1734): *Memorias para a historia ecclesiastica do arcebispado de Braga, primaz das Hespanhas*, II, Lisboa, 849-852 (trad. port. 853-856).
* DAVID, Pierre (1947): *Études históriques sur le Galice et le Portugal du VIe au XIIe siècles*, L’Institut Français au Portugal, Lisboa-París.
* FLÓREZ, Henrique (1749): *España sagrada*, IV, Madrid.
* HUERTA Y VEGA, Fco. Xavier de la (1733): *Anales de el Reyno de Galicia*, I, Santiago de Compostela.
* LOAÍSA, Garsia de (ed. 1593): *Collectio conciliorum Hispaniæ*, Madriti.
* MANSI, Joannes Dominicus (ed. 1763): *Sacrorum conciliorum noua et amplissima collectio*, IX (a. 536-590), Florentiae.
* RISCO, Manuel (1796): *España sagrada*, XL, ap. V, Madrid.
* SÁENZ DE AGUIRRE, Joseph (ed. 1694): *Collectio maxima conciliorum omnium Hispaniæ et Noui Orbis*, II, Roma.
* TVDENSIS, Lucae (1608): **Chronicon mundi**, lib. III, in *Hispaniae Ilustratae*, IV, I, Francofurti.